ส่วนที่ 1

การประกอบธุรกิจ

1. นโยบายและภาพรวมการประกอบธุรกิจ

1.1 วิสัยทัศน์

บริษัทฯ วางวิสัยทัศน์ไว้ว่า “สร้างสรรค์ผลิตภัณฑ์เพื่อสุขภาพ
ผ่านกระบวนการผลิตที่เป็นมิตรกับสิ่งแวดล้อม เพื่อสุขภาพที่ดีของทุกคนอย่างยั่งยืน”
โดยบริษัทตั้งปณิธานที่จะพัฒนาผลิตภัณฑ์ที่มุ่งเน้นในด้านสุขภาพให้กับผู้บริโภค ทั้งในประเทศ
และต่างประเทศ โดยให้ความสำคัญกับกระบวนการผลิตที่ไม่มีการสูญเสีย และเป็นมิตรต่อสิ่งแวดล้อม
(Zero Waste and Zero Defect)

1.2 การเปลี่ยนแปลงและพัฒนาการที่สำคัญตลอดช่วง 3 ปีที่ผ่านมา

+------+---------------------------------------------------------------+
| ปี    | รายละเอียดของพัฒนาการที่สำคัญ                                      |
+======+===============================================================+
| 2557 | 27 กุมภาพันธ์ 2557 บริษัทได้สิ้นสุดโครงการซื้อหุ้นคืนเพื่อการบริหารทางการเงิน   |
|      | โดยบริษัทสามารถซื้อหุ้นคืนได้จำนวน 2,021,100 หุ้น หรือคิดเป็นร้อยละ 1.44    |
|      | ของทุนชำระแล้วของบริษัท                                           |
+------+---------------------------------------------------------------+
|      | 8 สิงหาคม 2557 บริษัทได้เพิ่มสัดส่วนการลงทุนในบริษัท ไพร์ม อะกริโค จำกัด    |
|      | เพิ่มอีกร้อยละ 50 ทำให้บริษัทมีสัดส่วนการลงทุนใน บริษัท ไพร์ม อะกริโค จำกัด   |
|      | ร้อยละ 100 ซึ่งถือเป็นบริษัทย่อยของบริษัทฯ และได้เปลี่ยนชื่อเป็น บริษัท มาลี     |
|      | ฮาเวสท์ จำกัด ในเดือนตุลาคม 2557 ทั้งนี้ บริษัท มาลี ฮาเวสท์ จำกัด         |
|      | ได้ลงทุนในบริษัท ล้านช้างฟาร์ม จำกัด ซึ่งประกอบธุรกิจการเกษตร             |
|      | ในสัดส่วนร้อยละ 70                                               |
+------+---------------------------------------------------------------+
|      | ธันวาคม 2557 บริษัท มาลี เอ็นเตอร์ไพรส์ จำกัด ซึ่งเป็นบริษัทย่อย            |
|      | ได้ย้ายคลังเก็บสินค้าจากคลังสินค้าเดิมมีที่ตั้งที่ พุทธมณฑลสาย 7                |
|      | เป็นคลังสินค้าที่บางใหญ่ของ บริษัท ดีเอช แอล (ประเทศไทย) จำกัด ซึ่งบริษัทฯ   |
|      | จะ                                                            |
|      | ได้รับประโยชน์จากขนาดของคลังสินค้าที่ใหญ่ขึ้นรองรับการเติบโตของบริษัทในอนาคต |
|      | และการจัดการระบบคลังสินค้าที่มีประสิทธิภาพมากขึ้น                        |
+------+---------------------------------------------------------------+
| 2556 | 10 เมษายน 2556                                                |
|      | บริษัทได้จดทะเบียนเปลี่ยนแปลงจำนวนหุ้นและมูลค่าหุ้นจากทุนจดทะเบียนที่ชำระแล้ว  |
|      | 70 ล้านหุ้นมูลค่าหุ้นละ 2 บาท เป็นทุนจดทะเบียนที่ชำระแล้ว 140              |
|      | ล้านหุ้นมูลค่าหุ้นละ 1 บาท                                           |
+------+---------------------------------------------------------------+
|      | มิถุนายน 2556 บริษัทได้รับเลือกเป็นหนึ่งในบริษัทที่เข้าเกณฑ์การคำนวณ MSCI     |
|      | Global Small Cap Indices                                      |
+------+---------------------------------------------------------------+
|      | สิงหาคม 2556 บริษัทได้รับรางวัล “200 Asia’s Best” จากนิตยสาร Forbes  |
|      | โดยได้รับการคัดเลือกให้เป็นสุดยอดบริษัทขนาดกลางและเล็กในภูมิภาคเอเชียแปซิฟิค |
|      | จากจำนวนบริษัททั่วเอเชียกว่า 15,000 บริษัท                            |
|      | และเป็นบริษัทผู้ผลิตสินค้าอุปโภคบริโภค หรือ Fast Moving Consumer Goods   |
|      | (FMCG) เพียงแห่งเดียวจากประเทศไทยที่ได้รับรางวัล                      |
+------+---------------------------------------------------------------+
|      | 13 สิงหาคม 2556                                                |
|      | คณะกรรมการบริษัทได้อนุมัติโครงการซื้อหุ้นคืนเพื่อบริหารทางการเงิน            |
|      | โดยมีระยะเวลาการซื้อหุ้นคืนตั้งแต่วันที่ 28 สิงหาคม 2556 ถึงวันที่ 27 กุมภาพันธ์  |
|      | 2557                                                          |
+------+---------------------------------------------------------------+
|      | 3 กันยายน 2556 บริษัทได้ลงทุนใน บริษัท ไพร์ม อะกริโค จำกัด ในสัดส่วน 35%  |
|      | มูลค่าลงทุน 14 ล้านบาทถ้วน ในหุ้นสามัญจำนวน 140,000 หุ้น มูลค่าหุ้นละ 100   |
|      | บาท                                                           |
+------+---------------------------------------------------------------+
|      | 8 พฤศจิกายน 2556 บริษัทได้ลงทุนเพิ่มใน บริษัท ไพร์ม อะกริโค จำกัด อีก 15%  |
|      | จากผู้ถือหุ้นเดิมของ บริษัท ไพร์ม อะกริโค จำกัด ในหุ้นสามัญ 60,000 หุ้น       |
|      | มูลค่าหุ้นละ 100 บาท มูลค่าลงทุน 6 ล้านบาท                            |
|      |                                                               |
|      | ถ้วน ทำให้บริษัทถือหุ้นรวม 50% หรือ 200,000 หุ้น มูลค่าลงทุน 20 ล้านบาทถ้วน  |
+------+---------------------------------------------------------------+
|      | 30 30 ธันวาคม 2556 บริษัท อะกริ ซอล จำกัด                          |
|      | ซึ่งเป็นบริษัทย่อยได้หยุดการผลิตใน โรงงานผลิตข้าวโพดหวานที่อำเภอบ้านแพง     |
|      | จ.นครพนม                                                      |
|      | ตาม                                                           |
|      | นโยบายการดำเนินธุรกิจผลิตและจำหน่ายสินค้าเกษตรแปรรูปส่งออกจากเดิมผลิตเอง |
|      | เป็นจ้างผลิตหรือซื้อจากภายนอกมาจำหน่ายต่อ (Outsourcing)               |
|      | เพื่อปรับแผนธุรกิจให้มีความเข้มแข็งยิ่งขึ้น                                |
+------+---------------------------------------------------------------+
| 2555 | 5 เมษายน 2555 ผู้ถือหุ้นมีมติอนุมัติให้ลดทุนจดทะเบียน และทุนชำระแล้วของบริษัทฯ |
|      | จำนวน 560 ล้านบาท โดยการลดมูลค่าหุ้นจากเดิม 700 ล้านบาท (หุ้นสามัญ      |
|      | 70,000,000 หุ้น มูลค่าหุ้นละ 10 บาท) เป็น 140 ล้านบาท (หุ้นสามัญ         |
|      | 70,000,000 หุ้น มูลค่าหุ้นละ 2 บาท)                                 |
|      | และให้เพิ่มทุนจดทะเบียนและจัดสรรหุ้นสามัญเพิ่มทุนแบบมอบอำนาจทั่วไป (General |
|      | Mandate) โดยให้เพิ่มทุนจดทะเบียนของบริษัทฯ จำนวน 42 ล้านบาท           |
|      | แบ่งออกเป็นหุ้นสามัญ 21,000,000 หุ้น มูลค่าหุ้นละ 2 บาท                  |
|      | เสนอขายให้แก่ผู้ถือหุ้นเดิมตามสัดส่วน (Right Offering)                  |
|      |                                                               |
|      | 1 กรกฎาคม 2555 บริษัทได้รับเลือกเป็นหนึ่งในบริษัทที่เข้าเกณฑ์การคำนวณ SET   |
|      | 100                                                           |
+------+---------------------------------------------------------------+

1.3 โครงสร้างการถือหุ้นของกลุ่มบริษัท

[] โครงสร้างของบริษัท มาลีสามพราน จำกัด (มหาชน) และบริษัทย่อย ณ วันที่ 31 ธันวาคม
2557

(รายละเอียดดูได้จากหัวข้อ ข้อมูลทั่วไปและข้อมูลสำคัญอื่น)

1.4 ความสัมพันธ์กับกลุ่มธุรกิจของผู้ถือหุ้นใหญ่

กิจการของบริษัทฯ เริ่มจากอุตสาหกรรมในครอบครัวเมื่อประมาณปี 2507
และได้จดทะเบียนก่อตั้งบริษัท โรงงานมาลีสามพราน จำกัด เมื่อวันที่ 2 กุมภาพันธ์ 2521
ด้วยทุนจดทะเบียน 10 ล้านบาท เพื่อดำเนินธุรกิจเป็น
ผู้ผลิตและจำหน่ายทั้งอาหารกระป๋องและผลไม้กระป๋อง ต่อมากิจการได้เจริญเติบโตขึ้น
จึงได้ทำการขยายกำลังการผลิตโดยสร้างโรงงานขึ้นบนพื้นที่ 30 ไร่ ที่อำเภอสามพราน
จังหวัดนครปฐม เมื่อปี 2524 และบริษัทฯ นำหุ้นเข้าจดทะเบียนในตลาดหลักทรัพย์แห่งประเทศไทย
เมื่อวันที่ 13 มีนาคม 2535 ต่อมาเมื่อเดือนเมษายน 2538
ได้มีการเปลี่ยนแปลงกลุ่มผู้ถือหุ้นโดยบริษัท เอบิโก้ โฮลดิ้งส์ จำกัด (มหาชน)
ได้เข้าซื้อหุ้นจากผู้ถือหุ้นเดิมจำนวน 10,000,000 หุ้น คิดเป็นร้อยละ 40 ของทุนจดทะเบียน 250
ล้านบาท บริษัทฯ ได้เปลี่ยนชื่อเป็น บริษัท มาลีสามพราน จำกัด (มหาชน) เมื่อวันที่ 15 พฤษภาคม
2541 และได้มีการเพิ่มทุนเมื่อวันที่ 9 ธันวาคม 2541 เพื่อรองรับธุรกิจที่ขยายตัวอย่างต่อเนื่อง
จากเดิมทุนจดทะเบียนจำนวน 500 ล้านบาท เป็น 999.99 ล้านบาท เป็นทุนชำระแล้วจำนวน 700
ล้านบาท

ต่อมาเมื่อวันที่ 9 เมษายน 2556 ได้มีการเปลี่ยนแปลงทุนจดทะเบียนใหม่ เหลือ 182,000,000
บาท โดยเป็นทุนชำระแล้วจำนวน 140,000,000 บาท และในปี 2557
บริษัทได้ลดทุนจดทะเบียนเหลือ 140,000,000 บาท โดยชำระแล้วทั้งหมดเต็มจำนวน

โรงงานแห่งที่สอง ตั้งอยู่ที่ อ.บ้านแพง จ.นครพนม
เพื่อผลิตและส่งออกข้าวโพดหวานบรรจุกระป๋องในปี 2543
ซึ่งต่อมาได้แยกโรงงานแห่งที่สองนี้ไปเป็นบริษัทใหม่ชื่อ บริษัท อะกริ ซอล จำกัด เมื่อปี 2551
อย่างไรก็ตาม บริษัทเห็นว่าการจ้างผลิตและรับซื้อจากภายนอก (Outsourcing)
เป็นวิธีที่มีประสิทธิภาพมากกว่าจึงได้หยุดการดำเนินงานในโรงงานนี้ไปตั้งแต่สิ้นปี 2556

ปัจจุบัน บริษัท มาลีสามพราน จำกัด (มหาชน) เป็นบริษัทฯ ชั้นนำในกลุ่มผู้ผลิตอาหารและเครื่องดื่ม
โดยมีสินค้าหลัก คือ ผลไม้กระป๋อง น้ำผลไม้ และน้ำผักผลไม้ภายใต้เครื่องหมายการค้า "มาลี"
ซึ่งเป็นที่เชื่อถือและรู้จักอย่างกว้างขวางทั้งในประเทศและต่างประเทศ

ธุรกิจผลิตและจัดจำหน่ายของบริษัท เป็นส่วนหนึ่งของธุรกิจในเครือ บริษัท เอบิโก้ โฮลดิ้งส์ จำกัด
(มหาชน) ซึ่งเป็นผู้ประกอบธุรกิจรับจ้างผลิตผลิตภัณฑ์นมแปรรูป และเครื่องดื่ม โดยมีครอบครัว
บุญรัตน์ เป็นผู้ถือหุ้นหลัก โครงสร้างธุรกิจสรุปได้ ดังนี้

โครงสร้างการถือหุ้นในกลุ่มบริษัท

หมายเหตุ

+-----------------------------------+-----------------------------------+
| ABICO บริษัท เอบิโก้ โฮลดิ้งส์ จำกัด      | Malee Sampran บริษัท มาลีสามพราน     |
| (มหาชน)                           | จำกัด (มหาชน)                      |
+-----------------------------------+-----------------------------------+
| PPO FARM บริษัท พีพีโอ ฟาร์ม จำกัด      | Malee Enterprise บริษัท             |
|                                   | มาลีเอ็นเตอร์ไพรซ์ จำกัด               |
+-----------------------------------+-----------------------------------+
| ADF บริษัท เอบิโก้ แดรี่ฟาร์ม จำกัด       | Agri sol บริษัท อะกริ ซอล จำกัด       |
|                                   |                                   |
| A-LAND บริษัท เอบิโก้ แลนด์ จำกัด       | Malee Harvest บริษัท มาลี ฮาเวสท์     |
|                                   | จำกัด                              |
|                                   |                                   |
|                                   | Lanchang Farm บริษัท ล้านช้าง ฟาร์ม    |
|                                   | จำกัด                              |
+-----------------------------------+-----------------------------------+

เครือ บริษัท เอบิโก้ โฮลดิ้งส์ จำกัด (มหาชน)
มีนโยบายให้บริษัทในเครือแต่ละแห่งมีนโยบายและการบริหารเป็นของตนเอง
บริษัทในเครือบางแห่งมีการทำธุรกิจร่วมกัน
โดยรายการธุรกิจดังกล่าวเป็นไปตามเงื่อนไขทางการค้าทั่วไป
และเกณฑ์ตามที่ตกลงกันระหว่างบริษัทซึ่งเป็นไปตามปรกติธุรกิจ
(รายละเอียดดูได้จากหัวข้อรายการระหว่างกัน)

2. ลักษณะการประกอบธุรกิจ

โครงสร้างรายได้

โครงสร้างรายได้ของบริษัท แบ่งตามประเภทผลิตภัณฑ์ 3 ปีล่าสุด มีรายละเอียดดังต่อไปนี้

  --------------------- ----------- -- -------- ------- -------- ------- -------- -------
                                       2557             2556             2555     

                                       ล้านบาท   %       ล้านบาท   %       ล้านบาท   %

  ผลไม้กระป๋อง                           679      14.2    650      12.8    728      11.8

  เครื่องดื่มบรรจุกระป๋อง     ขวดพลาสติก      4,088    85.8    4,437    87.2    5,429    88.2
  กล่อง และ              PET                                                       

  น้ำสับปะรดเข้มข้น                        -        -       -        -       -        -

  รวม                                  4,767    100.0   5,087    100.0   6,157    100.0
  --------------------- ----------- -- -------- ------- -------- ------- -------- -------

2.1 ลักษณะผลิตภัณฑ์และบริการ

บริษัท มาลีสามพราน จำกัด (มหาชน) ผู้ผลิตและจัดจำหน่ายผลิตภัณฑ์ทั้งภายในประเทศ
และต่างประเทศจำแนกธุรกิจหลักออกเป็น

1.  ธุรกิจตราสินค้าของบริษัท มาลีสามพราน จำกัด (มหาชน) ซึ่งแบ่งออกได้เป็น 2 กลุ่มธุรกิจ
    ได้แก่

-   ธุรกิจเครื่องดื่ม เช่น น้ำผัก และน้ำผลไม้บรรจุกล่องในรูปแบบยูเอชทีและพาสเจอร์ไรส์
    ภายใต้เครื่องหมายการค้าตรา “มาลี” ตรา “มาลี เวจจีส์” ตรา “มาลี เฮลติพลัส” ตรา
    “มาลี นิวเทรียน” ตรา “มาลี จู๊ซ มิกส์” ตรา “มาลี ฟูดส์ เซอร์วิส” ตรา “มาลี
    ทรอปิคอล” และ ตรา “มาลี โคโค่” รวมถึงชา กาแฟและน้ำดื่ม บรรจุในรูปแบบกระป๋อง
    กล่องยูเอชที และขวดพลาสติก PET ภายใต้เครื่องหมายการค้าตรา “มาลี”
    ตลอดจนนมโคสดบรรจุในรูปแบบกล่องยูเอชทีและขวดพาสเจอร์ไรส์ภายใต้เครื่องหมายการค้าตรา
    “ฟาร์มโชคชัย” และน้ำนมข้าวโพด ตรา “มาลี ไอคอร์น”อีกทั้งยังมีกาแฟกระป๋องในตรา
    “เทอร์บัสต้า แม๊กซ์” และน้ำผลไม้ “ฮาวดี้”

-   ธุรกิจแปรรูปผลไม้ และขนมหวาน เช่น ผลไม้ฤดูกาลบรรจุกระป๋อง (เงาะ
    เงาะสอดไส้สับปะรด ลิ้นจี่ ลำไย แห้ว ลูกตาล มะม่วง เป็นต้น) ข้าวโพดหวานบรรจุกระป๋อง
    สับปะรดบรรจุกระป๋อง และผลไม้รวมบรรจุกระป๋อง ภายใต้เครื่องหมายการค้าตรา “มาลี”
    ตรา “เฟริสช้อยส์” ตรา “ชาวสวน” และตรา “มาลี ฟูดส์ เซอร์วิส”
    และขนมหวานบรรจุพร้อมทาน ตรา “เลอรส”

ทั้งนี้ ผลิตภัณฑ์ของบริษัทฯ มีการจัดจำหน่ายทั้งในประเทศ และต่างประเทศ
ผ่านช่องทางการจัดจำหน่ายของบริษัท

2.  ธุรกิจพัฒนาผลิตภัณฑ์ตามสัญญาและรับจ้างผลิต บริษัทฯ ทำการรับจ้างผลิตทั้งในและต่างประเทศ
    รวมทั้ง ดำเนินการพัฒนาผลิตภัณฑ์ ตามความต้องการของลูกค้า
    และผลิตสินค้าในตราของผู้ว่าจ้างผลิต เพื่อให้ลูกค้าทำการตลาด และจัดจำหน่าย

บริษัท มาลีสามพราน จำกัด (มหาชน) สามารถผลิตผลิตภัณฑ์เพื่อตอบสนองความต้องการของลูกค้า
รวมถึงสามารถควบคุมคุณภาพการผลิตให้เป็นไปตามมาตรฐานและเกณฑ์ของ GMP, HACCP, BRC,
IFS, HALAL, US FDA, Q-MARK จากสภาอุตสาหกรรมแห่งประเทศไทย และ SR-MARK
จากกระทรวงพาณิชย์ รวมถึงได้มาตรฐานระบบการทำงานภายใต้ระบบความปลอดภัยทางด้านอาหาร
ISO22000 และ FSSC22000

      บริษัท มาลีเอ็นเตอร์ไพรส์ จำกัด
เป็นบริษัทย่อยผู้ดูแลด้านการตลาดและการจัดจำหน่ายภายในประเทศทั้งหมดมีทั้งจัดจำหน่ายโดยพนักงานขายของบริษัทและจำหน่ายผ่านตัวแทนจำหน่ายทั่วประเทศ

บริษัทฯมีความมุ่งมั่นในการนำเสนอผลิตภัณฑ์เพื่อสุขภาพที่ดีของผู้บริโภคเป็นสำคัญ ทางบริษัทฯ
จึงได้จัดแบ่งโครงสร้างของสินค้าหลักใหม่ตามประโยชน์ของผลิตภัณฑ์นั้นๆ
โดยกลุ่มโภชนาการประจำวัน จะเป็นกลุ่มผลิตภัณฑ์ที่ไม่ได้มีการเติมแต่งสารอาหารเพิ่มเติมใดๆ
โดยตัวของผลิตภัณฑ์เองให้วิตามิน
หรือสารอาหารที่ตอบสนองความต้องการด้านโภชนาการของผู้บริโภคประจำวันเพื่อคงรักษาสุขภาพที่ดี
ในขณะที่กลุ่มฟังก์ชันนอลจะเป็นกลุ่มผลิตภัณฑ์ที่มีเพิ่มเติมสารอาหารที่มีประโยชน์
เพื่อตอบสนองความต้องการที่เพิ่มขึ้นของผู้บริโภคในด้านต่างๆ และสุดท้ายกลุ่ม Mass
จะเป็นกลุ่มผลิตภัณฑ์ที่ให้ความสดชื่น สนองตอบความต้องการของทุกเพศ ทุกวัย

[]

[]

2.2 การตลาดและการแข่งขัน

การส่งออก

ธุรกิจส่งออก ถือเป็นอีกหนึ่งธุรกิจที่มีความสำคัญกับการเติบโตของบริษัทฯ มานานหลายปี ณ
วันนี้บริษัทมีการส่งออกไปทุกทวีป 30 ประเทศทั่วโลก ได้แก่ สหรัฐอเมริกา แคนาดา กวม
เวเนซุเอลา ออสเตรเลีย ฟิจิ อังกฤษ รัสเซีย สวิสเซอร์แลนด์ เนเธอร์แลนด์ ฝรั่งเศส สวีเดน
อินเดีย ปากีสถาน บังคลาเทศ จีน ญี่ปุ่น มาเก๊า ฮ่องกง ไต้หวัน เกาหลีเหนือ เกาหลีใต้ ลาว
พม่า เวียดนาม กัมพูชา มาเลเซีย อินโดนีเซีย บรูไน ฟิลิปปินส์ ซึ่งในปี 2557 ที่ผ่านมา บริษัทฯ
มียอดการส่งออกรวมเท่ากับ 1,064 ล้านบาท โดยคิดเป็นสัดส่วนรวมต่อรายได้ประมาณร้อยละ 22
และเติบโตจากปี 2556 มากกว่าร้อยละ 26

โดยในอดีต บริษัทฯ มีการส่งออกไปหลากหลายประเทศทั่วโลกเกินกว่า 50 ประเทศ
เพื่อทำการกระจายสินค้าให้ครอบคลุมมากที่สุด ทำให้สินค้าภายใต้แบรนด์มาลี เป็นที่รู้จักในหลายๆ
ประเทศทั่วโลก ซึ่งพบว่าสินค้าที่วางจำหน่ายในประเทศนั้นๆ
บางครั้งก็ไม่สอดคล้องกับความต้องการของตลาดภายในประเทศ
ขาดการทำการตลาดและสร้างแบรนด์ในระยะยาว จึงทำให้การเติบโตในบางประเทศไม่ต่อเนื่อง
และสะดุดไป ปัจจุบันบริษัทฯ จึงหันมามุ่งเน้นการทำตลาดในประเทศหลักๆ
ตัดบางประเทศที่ไม่สอดคล้องกับแผนงานระยะยาวขององค์กรออก และมุ่งเน้นการทำ Branding
มากขึ้น เพื่อสร้างการเติบโตอย่างยั่งยืนในอนาคต โดยประเทศที่บริษัทฯ มุ่งเน้น ในขณะนี้ ได้แก่
ฟิลิปปินส์ อินโดนีเซีย จีน และ CLMV คือ กัมพูชา ลาว พม่า และเวียดนาม
มีการทำการตลาดแบบเฉพาะเจาะจงสำหรับประเทศนั้นๆ
มีการปรับสินค้าให้สอดคล้องกับความต้องการของผู้บริโภคท้องถิ่น
มีการทำการตลาดกระตุ้นการบริโภค พร้อมที่จะปรับตัวรับการเปลี่ยนแปลงของตลาด
ทั้งจากคู่แข่งขันเอง และกระแสการเติบโตต่างๆ

สำหรับในปี 2558 บริษัทยังคงมุ่งเน้นพัฒนาธุรกิจส่งออกให้เติบโตมากกว่าเดิม
ด้วยการมองหาคู่ค้าทางธุรกิจ หรือมุ่งเน้นการทำตลาดเพื่อสร้างการเติบโตให้กับตลาดที่มีศักยภาพสูง
โดยเฉพาะอย่างยิ่งกลุ่มตลาดเกิดใหม่ โดยพิจารณาจาก จำนวนประชากรในประเทศนั้น
จำนวนประชากรของชนชั้นกลางซึ่งมีกำลังซื้อและมองหาสินค้าเครื่องดื่มที่มีคุณภาพ ปริมาณการบริโภค
การแข่งขันที่ยังไม่อิ่มตัว และโอกาสในการเติบโตจากการศึกษาความเป็นไปได้ทางธุรกิจ
ทำให้บริษัทฯ มั่นใจว่า ในปี 2558
จะเป็นอีกปีหนึ่งที่ธุรกิจส่งออกจะขยายตัวสูงตามนโยบายการผลักดันของบริษัทฯ
ตอบรับการเปิดประชาคมเศรษฐกิจอาเชียน (AEC) ตามนโยบายการส่งเสริมของรัฐบาล
และสอดรับกับการที่หลายๆ บริษัทเองก็มุ่งเน้นธุรกิจต่างประเทศมากขึ้น
เพื่อสร้างความสามารถในการแข่งขันในระยะยาวของบริษัทที่มีขอบเขตไม่ใช่แค่ในประเทศเท่านั้น
แต่หมายรวมถึงการแข่งขันในระดับโลกอีกด้วย

ภายในประเทศ

กลุ่มธุรกิจน้ำผักและน้ำผลไม้

ในปี 2557 ที่ผ่านมา เป็นอีกปีที่ผู้บริโภคชาวไทยก็ยังคงตื่นตัวในการบริโภคเครื่องดื่มเพื่อสุขภาพ
จากทั้งโครงการของรัฐบาลที่ต้องการเร่งส่งเสริมสุขภาพที่ดีของคนไทย ไม่ว่าจะเป็นโครงการลดพุง
เพื่อให้ผู้บริโภคกหันมาออกกำลังกายกันให้มากขึ้น หรือโครงการลดหวาน ลดเค็ม
เพื่อให้ผู้บริโภคชาวไทยลดการบริโภคอาหารหรือเครื่องดื่มที่มีรสหวาน หรือรสเค็มมากเกินไป
ซึ่งก็ส่งผลให้ปี 2557 ผู้บริโภคหันมาอ่านฉลากสินค้าก่อนการบริโภคมากขึ้น
มีการหาข้อมูลของเครื่องดื่มต่างๆ ก่อนการบริโภค และจริงจังในเรื่องสุขภาพมากขึ้น
เพื่อให้แน่ใจว่าเครื่องดื่มนั้นๆ จะตอบสนองสุขภาพที่ดีอย่างแท้จริง
โดยการบริโภคน้ำผลไม้พร้อมดื่มเพื่อสุขภาพก็ยังเป็นอีกทางเลือกหนึ่ง
ที่ตอบโจทย์ในเรื่องของความสะดวกบริโภค บริโภคได้ทุกที่ ทุกเวลา
โดยไม่ต้องยุ่งยากในการหาผลไม้สดมาล้าง ปอก และคั้นเอง อีกทั้งยังมั่นใจได้ถึงคุณค่าสารอาหาร
ความสะอาด และปลอดภัยต่อการบริโภคดื่ม โดยเมื่อสังคมเข้าสู่วัยผู้สูงอายุ
ผู้บริโภคส่วนใหญ่จึงต้องเรียนรู้และเข้าใจที่จะดูแลสุขภาพ
และรู้ว่าต้องเลือกผลิตภัณฑ์แบบใดให้เหมาะกับตนเองมากที่สุด
เพื่อให้สามารถดำรงชีวิตได้อย่างมีความสุข และมีชีวิตที่แข็งแรงและยืนยาว อย่างไรก็ตาม
ด้วยปัญหาทางการเมืองในช่วงต้นปี ต่อเนื่องมาถึงปัญหาทางเศรษฐกิจ
และกระทบต่ออำนาจการใช้จ่ายของคนไทยระดับกลาง-ล่าง ทำให้ปี 2557
การบริโภคผลิตภัณฑ์ที่จำเป็นเติบโตดี รวมถึงผลิตภัณฑ์ในราคาประหยัดคุ้มค่าคุ้มราคา
จึงส่งผลให้การเติบโตของตลาดน้ำผลไม้พร้อมดื่มในปี 2557 ไม่สูงเทียบเท่าในอดีต

ในปี 2557 ตลาดน้ำผลไม้พร้อมดื่มมีมูลค่าประมาณ 1.2 หมื่นล้านบาท หรือประมาณ 311.59
ล้านลิตร โดยแยกเป็นตลาดน้ำผลไม้ 100% (Premium Market) 4.52 พันล้านบาทหรือประมาณ
65.64 ล้านลิตร มีอัตราการเติบโตประมาณ 2% แบ่งเป็นตลาดยูเอชที 4.05 พันล้านบาท
มีอัตราการเติบโต 2% มาลีครองส่วนแบ่งตลาด 23% และตลาดพาสเจอร์ไรส์ 0.47 พันล้านบาท
มีอัตราการเติบโตลดลงประมาณ 3% มาลีครองส่วนแบ่งตลาด 40% ตลาดน้ำผลไม้ 40%- 99%
(Medium Market) 0.74 พันล้านบาท หรือประมาณ 15.40 ล้านลิตร ตลาดน้ำผลไม้ 20%-39%
(Economy Market) มีมูลค่า 3.3 พันล้าน หรือประมาณ 116.72 ล้านลิตร และตลาดน้ำผลไม้
น้อยกว่า 19% (Super Economy Market) 1.79 พันล้าน หรือประมาณ 64.49 ล้านลิตร
ที่เหลือเป็นตลาดย่อยอื่นๆ มีมูลค่า 2 พันล้านบาท หรือประมาณ 49.3 ล้านลิตร
ถึงแม้ตลาดจะชะลอตัวลงในปี 2557 แต่ก็ยังมีแนวโน้มเติบโตต่อไปได้อีกในอนาคต
เนื่องจากคนไทยดื่มน้ำผลไม้เฉลี่ยอยู่ที่ 5 ลิตร/คน/ปี
ซึ่งนับเป็นตัวเลขการบริโภคที่ต่ำมากเมื่อเทียบกับประเทศอื่นๆ ผู้บริโภคยังคงใส่ใจในสุขภาพ
และแนวโน้มจะมีมากขึ้นทุกๆปี การเปิดตัวของสินค้าใหม่ๆ ที่เน้นสุขภาพมากขึ้น
รวมถึงการเข้ามาของแบรนด์น้ำผลไม้ใหม่ๆ จากทั้งในประเทศและต่างประเทศ
หรือคู่แข่งจากสินค้าประเภทอื่นๆที่ต้องการเข้ามามีส่วนแบ่งตลาดน้ำผลไม้
เนื่องจากผู้เล่นในตลาดนี้ยังมีไม่มาก ก็ช่วยทำให้การแข่งขันในตลาดน้ำผลไม้คึกคักขึ้น
และมีแนวโน้มการขยายตัวสูงขึ้นด้วยในปี 2558

[]

ตลอดหลายปีที่ผ่านมา ตลาดน้ำผลไม้พร้อมดื่มมีอัตราการเติบโตที่สูงมาโดยตลอด โดยบางปีสูงกว่า
10% เนื่องมาจากพฤติกรรมการบริโภคของผู้บริโภคเอง
คู่แข่งขันรายใหม่ที่เกิดขึ้นในตลาดอย่างต่อเนื่อง
การโหมโฆษณาและประชาสัมพันธ์อย่างต่อเนื่องของคู่แข่งรายหลัก
การจัดรายการส่งเสริมการขายตลอดทั้งปี
และผู้บริโภคเองก็มองหาความหลากหลายและรสชาติใหม่ๆ อยู่ตลอดเวลา
จึงเป็นสิ่งกระตุ้นให้ตลาดมีการเติบโตอย่างต่อเนื่อง แต่สภาพตลาดในปี 2557 ที่ผ่านมา
กำลังซื้อที่น้อยของผู้บริโภคระดับล่างจากภาระหนี้ครัวเรือนที่อยู่ในระดับสูง
ขณะที่ผู้บริโภคระดับบนระมัดระวังการใช้จ่ายต่อเนื่องแม้กำลังซื้อยังอยู่ในระดับดี
เนื่องจากค่าครองชีพที่สูงขึ้น ถึงแม้การฟื้นตัวของเศรษฐกิจยังเป็นไปอย่างช้าๆ
ราคาน้ำมันที่ต่ำลงจะช่วยลดค่าครองชีพ ทั้งนี้ผู้บริโภคส่วนใหญ่ก็ยังคงระมัดระวังการใช้จ่ายอยู่
จึงส่งผลกระทบโดยตรงต่อมูลค่าตลาดน้ำผลไม้ Economy Market มีสัดส่วนลดต่ำลงมาก
มีการปรับเปลี่ยน การบริโภคไปที่ category เครื่องดื่มอื่นๆ ที่ตอบโจทย์ในเรื่องความสดชื่น
ดับกระหาย เช่น น้ำอัดลม หรือชาเขียว เป็นต้น ซึ่งมีการแข่งขันที่สูง
และมีการทำรายการโปรโมชั่นตลอดเวลา ทำให้ภาพรวมตลาดน้ำผลไม้มีการเติบโตเพียงร้อยละ 2
(ที่มา:Nielsen, ธ.ค. 2557) แต่กระแสในเรื่องสุขภาพก็มีแต่จะเพิ่มขึ้น และจริงจังมากขึ้น
ความต้องการน้ำผลไม้พร้อมดื่มเพื่อดูแลสุขภาพเฉพาะทางมีมากขึ้นเรื่อยๆ
และการเข้ามาของผู้เล่นรายใหม่ๆ ทั้งจากในประเทศหรือต่างประเทศ
ทำให้บริษัทเชื่อมั่นว่าตลาดน้ำผัก-ผลไม้พร้อมดื่มในปีนี้จะมีการขยายตัวที่สูงขึ้นอย่างแน่นอน
โดยบริษัทฯ ยังคงมุ่งเน้นการนำเสนอนวัตกรรมสินค้าใหม่ๆ
เน้นเรื่องความหลากหลายของผลิตภัณฑ์เพื่อสุขภาพเฉพาะทาง สำหรับผู้บริโภคเฉพาะกลุ่ม
มีการจัดกิจกรรมทางการตลาดอย่างเต็มที่ต่อเนื่องทั้งปี เพื่อกระตุ้นการบริโภคน้ำผลไม้มาลี
สร้างการเติบโตของยอดขายและส่วนแบ่งทางการตลาดให้เพิ่มมากขึ้น
โดยเน้นทำการตลาดในน้ำผลไม้กลุ่มพรีเมี่ยม 100% น้ำผลไม้นวัตกรรมใหม่ ได้แก่ มาลี เฮลติพลัส
และมาลี ไลท์ เพื่อตอบโจทย์ความต้องการเรื่องสุขภาพของผู้บริโภคอย่างแท้จริง

โดยในปี 2557 ที่ผ่านมา บริษัทฯ เน้นกิจกรรมที่สร้างความผูกพันระหว่างแบรนด์มาลีกับผู้บริโภค
พร้อมขยายฐานผู้บริโภคไปพร้อมกันๆ เพื่อให้ได้กลุ่มผู้บริโภครายใหม่ๆ ให้กับมาลี ด้วยแคมเปญ
Malee Exclusive Trip to Hong Kong กับหลุยส์ สก็อตและแจ็ค เมธัส
ซึ่งได้รับการตอบรับที่ดีจากผู้บริโภค ช่วยเพิ่มทั้งยอดขาย กระตุ้นการดื่ม และได้ลูกค้ารายใหม่ๆ
ที่เป็นกลุ่มคนวัยทำงาน พร้อมกันนั้น ในปี 2557 มาลียังเกาะกระแสฟุตบอลโลก ด้วยแคมเปญ
ชวนผู้บริโภคใส่ใจสุขภาพจากการสูญเสียการพักผ่อนไปกับการรับชมการแข่งขันฟุตบอลโลก
ผ่านกิจกรรมต่างๆ ภายใต้คอนเซป “MALEE เก่งเว่อร์ เวิลด์คลาส” รับฟรี แก้วเวิลด์คลาส หรือ
กระเป๋าใสเวิล์ดคลาส เมื่อซื้อผลิตภัณฑ์น้ำผลไม้ Malee หรือเก็บใบเสร็จผลิตภัณฑ์มาลี
เพื่อร่วมกิจกรรมตอบคำถาม ร่วมโหวตนักบอล “ทั้งหล่อ ทั้งเก่ง” ในใจคุณ ที่ Facebook Malee
Society

นอกจากนั้น ยังขยายช่องการจัดจำหน่ายให้กับมาลี เฮลติพลัส ทั้ง 3 สูตร คือ อะเซโรล่าเชอร์รี่,
ส้มยูสุ และแบล็คเคอร์แรนท์โดยได้วางจำหน่ายที่ "แมคคาเฟ่" (McCafé) กว่า 100
สาขาทั่วประเทศ เพื่อเอาใจลูกค้ารักสุขภาพกับ “มาลี เฮลติพลัส” (MALEE Healti Plus)
นวัตกรรมใหม่ของน้ำผลไม้ที่ผสมผสานสองคุณค่าน้ำผลไม้ชั้นเลิศกับน้ำแร่จากธรรมชาติที่ดีที่สุดของเมืองไทย
พร้อมกันนั้น ทางบริษัทฯ ยังได้ร่วมมือกับทางมูลนิธิเตียง จิราธิวัฒน์ โดยโครงการ
“เซ็นทรัลอาสาพัฒนาชุมชน” ผลิตน้ำผลไม้ “น้ำสับปะรดนางแล มาลีทรอปิคอล”
ที่ได้รับความนิยมจากลูกค้าทั้งชาวไทยและชาวต่างชาติ และบริษัท เซ็นทรัล ฟู้ด รีเทล จำกัด
สนับสนุนผลิตผล "สับปะรดนางแล" พืชมรดกของท้องถิ่น
ซึ่งผ่านการรับรองมาตรฐานสิ่งบ่งชี้ทางภูมิศาสตร์ - GI (Geographical Indications)
ผลิตโดยกลุ่มเกษตรกรผู้ปลูกสับปะรด ต.นางแล จ.เชียงราย
เพื่อการพัฒนาอาชีพอย่างยั่งยืนให้กับเกษตรกร เพื่อให้มีรายได้อย่างต่อเนื่อง
โดยการทำผลผลิตสับปะรดนางแลที่มีปริมาณที่มากเกินกว่าการบริโภคสด
มาทำการแปรรูปเป็นน้ำสับปะรดนางแลพร้อมดื่ม ตรามาลี ทรอปิคอล
เพื่อสร้างช่องทางการจำหน่ายและเพิ่มมูลค่าให้กับสับปะรดนางแลได้มากขึ้น
ทำให้เกษตรกรสามารถมีรายได้ตลอดทั้งปี
และผู้บริโภคได้ดื่มน้ำสับปะรดนางแลที่เปี่ยมไปด้วยคุณค่าทางสารอาหาร” นอกจากนั้น
บริษัทยังได้ร่วมมือกับบริษัทในกลุ่มเซ็นทรัลมาร์เก็ตติ้ง กรุ๊ป หรือ CMG ผู้บริหารแบรนด์แฟชั่น
“MANGO” พัฒนาน้ำมะม่วงผสมน้ำผลไม้รวม 100% แบบสุดเอ็กซ์คลูซีฟ ตรา MANGO
เอาใจลูกค้าไลฟ์สไตล์ทันสมัย ให้อินเทรนด์กับแฟชั่นสไตล์ MANGO
พร้อมดูแลสุขภาพอย่างสมบูรณ์แบบกับ MALEE
เป็นการสร้างปรากฏการณ์ความร่วมมือระหว่างธุรกิจเครื่องดื่ม และธุรกิจแฟชั่น
ที่ช่วยขยายฐานผู้บริโภคของ MALEE และปรับภาพลักษณ์แบรนด์ให้ดูอินเทรนด์และทันสมัยขึ้น

นอกจากกิจกรรมทางการตลาดตามที่กล่าวมา บริษัทฯ ยังได้มีการพัฒนาผลิตภัณฑ์ใหม่ๆ
เพื่อตอบโจทย์คนรักสุขภาพ ทุกกลุ่ม ทุกอายุ ได้แก่

-   น้ำผลไม้ผสมน้ำแร่ธรรมชาติ “มาลี เฮลติพลัส” อุดมไปด้วยวิตามิน และแร่ธาตุที่ผิวต้องการ
    สามารถตอบโจทย์ผู้บริโภคผู้รักสุขภาพ และกลุ่มที่รักผิวโดยเฉพาะได้อย่างดี
    เพิ่มความหลากหลายให้กับผลิตภัณฑ์ ด้วยรสชาติใหม่ มาลี เฮลติพลัส สูตรเลมอนไลม์
    เพิ่มคุณค่าด้วยสารสกัดจากเห็ดหูหนูขาว ที่มีส่วนประกอบของ Hyaluronic Acid ซึ่งช่วยเพิ่ม
    และกักเก็บความชุ่มชื่นให้กับผิว อีกทั้งยังช่วยให้ผิวแลดูกระจ่างใส
    เนื่องจากมีวิตามินซีสูงที่ช่วยต่อต้านอนุมูลอิสระ ผิวจึงดูชุ่มชื่นจากภายในสู่ภายนอก

-   เครื่องดื่มสมุนไพรจากธรรมชาติ มาลี ทรอปิคอล 3 รสชาติใหม่ ได้แก่
    น้ำเก๊กฮวยผสมหล่อฮังก้วย, น้ำกระเจี๊ยบ และน้ำจับเลี้ยง ผลิตจากวัตถุดิบธรรมชาติ 100%
    เพื่อตอบสนองการเติบโตของตลาดในกลุ่มเครื่องดื่มสมุนไพรไทยที่สูงถึง 24% พร้อมสดชื่น
    ดับกระหาย คลายร้อน ในขนาด 350 มิลลิลิตร ในราคา 15 บาท

ในปี 2557 นี้ บริษัทฯ ได้มีการเปิดตัวอย่างยิ่งใหญ่กับผลิตภัณฑ์นวัตกรรมใหม่ “มาลี ไลท์” หรือ
“Malee light” นวัตกรรมน้ำผลไม้แคลอรีต่ำครั้งแรกของเมืองไทย
ด้วยการผสมผสานสารให้ความหวานจากธรรมชาติที่สกัดจากใบหญ้าหวาน (Stevia) ธรรมชาติ
100% กับน้ำผลไม้ที่เป็นเอกลักษณ์ของมาลี ตอบโจทย์หนุ่มสาวรักสุขภาพ และใส่ใจดูแลตัวเอง
มีไลฟ์สไตล์ที่ชอบออกกำลังกายมากขึ้น รวมถึงการดูแลในเรื่องของการควบคุมอาหาร
โดยเฉพาะน้ำตาลในเครื่องดื่ม พร้อมรสชาติเบาๆ สดชื่น ไร้สารสังเคราะห์ ดื่มได้แบบไม่รู้สึกผิด
มาด้วยกันถึง 3 รสชาติใหม่ ได้แก่ น้ำส้มแมนดารินผสมเนื้อส้ม, น้ำองุ่นแดง
และน้ำทับทิมผสมน้ำผลไม้รวม โดยทั้งสามรสชาติใหม่นี้ให้แคลอรี่ต่ำ เพียง 30 กิโลแคลอรี มาลีไลท์
ช่วยขยายฐานผู้บริโภคให้ครอบคลุมกลุ่มเป้าหมาย ทุกอายุ และทุกเพศ
สามารถสนองตอบความต้องการของผู้บริโภคที่มองหาน้ำผลไม้ที่ให้รสชาติเบาๆ ไม่หวานจัด
หรือผู้บริโภคกลุ่มใหม่ที่ปกติไม่ดื่มน้ำผลไม้เนื่องจากรสชาติที่หวานจัดของน้ำผลไม้
อีกทั้งยังเป็นทางเลือกใหม่ของเครื่องดื่มที่ให้สุขภาพที่ดีต่อผู้บริโภคและมาทดแทนเครื่องดื่มชนิดต่างๆ
ที่มีรสชาติหวานจัดในตลาด บริษัทมีการวางแผนการตลาดเชิงรุก ทั้งการออกภาพยนตร์โฆษณาชุดใหม่
เพื่อสร้างการรับรู้ในจุดขายของสินค้า และสร้างการจดจำในแบรนด์ใหม่ให้แก่ผู้บริโภค
รวมถึงการจัดกิจกรรมส่งเสริมทางการตลาดต่างๆ อย่างครบวงจร อาทิ
การแจกชิมทั้งในซุปเปอร์มาร์เก็ต และตามตึกอาคารสำนักงานทั่วกรุงเทพ
การจัดโรด์โชว์ตามฟิตเนส สวนสาธาณะ และ สถานที่จัดการแข่งขันกีฬาต่างๆ การจัดโชว์สินค้าใหม่
มาลี ไลท์ (Malee Light) ทั้งในกรุงเทพฯ และต่างจังหวัด การใช้สื่อออนไลน์
และโซเชียลมีเดีย (Social Media) ต่างๆ
เพื่อเข้าถึงกลุ่มเป้าหมายทุกกลุ่มที่มีไลฟ์สไตล์ดูแลสุขภาพ ซึ่งทางบริษัทฯ
ได้ให้ความสำคัญกับสื่อออนไลน์เพิ่มมากขึ้น ในการเป็นช่องทางติดต่อสื่อสารกับผู้บริโภค
นอกเหนือจากการใช้สื่อโฆษณาแล้ว ทางบริษัทยังมีการจัดกิจกรรมโรด์โชว์ตามเทศกาลต่างๆ
แจกชิมสินค้าใหม่ หรือส่งเสริมการขาย ณ จุดขาย เพื่อกระตุ้นการบริโภค ทดลองดื่ม
และขยายฐานผู้บริโภคใหม่ๆ ให้เพิ่มมากขึ้น

กลุ่มธุรกิจผลไม้กระป๋อง

ลักษณะเฉพาะตัวของอุตสาหกรรมผลไม้กระป๋อง

ผลผลิตทางการเกษตรของสินค้าฤดูกาลนั้นยากต่อการคาดการณ์ปริมาณที่แน่ชัด
เพราะขึ้นอยู่กับสภาพอากาศในปีนั้นๆ
ซึ่งบางปีปริมาณของผลไม้สดที่มีอย่างจำกัดไม่เพียงพอต่อความต้องการบริโภค
ทำให้ผลไม้กระป๋องที่ผลิตได้มีปริมาณที่ไม่สามารถสนองตอบความต้องการของผู้บริโภคทั้งภายในประเทศ
และต่างประเทศได้อย่างเต็มที่
ส่งผลให้ต้องมีการนำเข้าผลไม้กระป๋องหรือผลไม้สดจากต่างประเทศเข้ามาทดแทน
โดยตลาดผลไม้กระป๋องพรีเมี่ยม ในปี 2557 ที่ผ่านมา มูลค่าตลาดอยู่ที่ประมาณ 900 ล้านบาท
มีอัตราการเติบโตที่ช้าลงอยู่ที่ประมาณ 2% ลักษณะของธุรกิจผลไม้กระป๋องมีการแข่งขันที่ต่ำ
มีคู่แข่งขันในตลาดพรีเมี่ยมที่มีตราสินค้าเป็นที่ยอมรับเพียงไม่กี่ราย
เนื่องด้วยธุรกิจการผลิตผลไม้กระป๋อง ต้องใช้เงินลงทุนที่ค่อนข้างสูง
ต้องมีความเชี่ยวชาญในการเลือกซื้อวัตถุดิบในการผลิต ต้องมีแรงงานฝีมือในการคัดสรร ปอก คว้าน
ผลไม้ ให้ได้คุณภาพ ซึ่งจะต้องใช้บุคคลากรจำนวนมากที่มีความรู้ ความเชี่ยวชาญ
และทักษะที่สูงในการดำเนินงาน ประกอบกับฤดูกาลที่ไม่แน่นอน ซึ่งส่งผลต่อวัตถุดิบโดยตรง
จึงทำให้การเข้ามาแข่งขันในธุรกิจผลไม้กระป๋องของคู่แข่งขันรายใหม่ๆ เป็นไปได้ค่อนข้างยาก
และไม่น่าจูงใจต่อการลงทุนเท่าที่ควร

แนวโน้มอุตสาหกรรม

ธุรกิจผลไม้กระป๋อง เป็นธุรกิจที่ต้องเกี่ยวข้องกับผลผลิตทางการเกษตร ซึ่งนั่นหมายถึง
หากปีการผลิตใดประสบปัญหาทางธรรมชาติ เช่น น้ำท่วม ภัยแห้ง ฤดูกาลผิดปกติ
หรือผลผลิตไม่ได้คุณภาพตามที่ต้องการ ก็จะส่งผลให้ปริมาณของผลิตผลของผลไม้กระป๋องนั้นๆ
ไม่ตรงตามความต้องการของตลาด
อีกทั้งเกษตรกรรุ่นใหม่ขาดการให้ความสำคัญในการปลูกผลไม้ฤดูกาล
ทำให้พื้นที่ในการปลูกผลไม้น้อยลงไปทุกปี รวมไปถึง กระป๋องที่ใช้บรรจุผลไม้ก็

เป็นสิ่งสำคัญในการผลิต ผู้ประกอบการมีอำนาจในการต่อรองราคากระป๋องได้น้อยมาก
เนื่องจากมีโรงงานผลิตกระป๋องเพียงไม่กี่รายในประเทศ
อีกทั้งลักษณะธุรกิจผลไม้บรรจุกระป๋องต้องใช้กระป๋องเหล็กในการบรรจุเท่านั้น
เพื่อรักษาคุณภาพของผลไม้ให้คงคุณภาพตลอด 2 ปี ดังนั้นหากต้นทุนแผ่นเหล็กมีการปรับราคาสูงขึ้น
ก็จะส่งผลกระทบต่อธุรกิจโดยตรง

ภาวะการแข่งขัน

ตลาดผลไม้กระป๋อง แบ่งเป็น 3 ตลาดใหญ่ ๆ คือตลาด Premium, Medium, และ Economy

-   ตลาด Premium มีคู่แข่งหลัก 2 ราย คือ Malee ภายใต้การผลิตของ กลุ่ม บริษัท
    มาลีสามพราน จำกัด (มหาชน) และ UFC ภายใต้การผลิตของกลุ่มบริษัท อาหารสากล จำกัด
    (มหาชน) ซึ่งในตลาดนี้จะไม่เน้นด้านราคาเป็นหลัก แต่จะเน้นในเรื่องของคุณภาพผลไม้
    บรรจุภัณฑ์ และการส่งเสริมการขายด้านอื่นๆ

-   ตลาด Medium มีหลากหลายแบรนด์ที่ให้ความสนใจในตลาดนี้ เนื่องจากคุณภาพสินค้าปานกลาง
    ราคาต่ำกว่า สินค้ากลุ่ม Premium เช่น เฟริสช้อยส์, นกพิราบ, ไทยเอดี
    และเฮ้าส์แบรนด์ต่าง ๆ

-   ตลาด Economy ซึ่งเป็นตลาดที่มีหลายแบรนด์มาก อีกทั้งไม่เน้นในเรื่องคุณภาพของผลไม้
    แต่จะเน้นทางด้านราคาเป็นหลัก โดยจะทำราคาต่ำกว่าสินค้าในตลาด Medium เช่น
    ชาวสวน, ชาวดอย เป็นต้น

โดยภาพรวมการแข่งขันในปี 2557 ที่ผ่านมา จะไม่ค่อยรุนแรงนักในตลาดพรีเมี่ยม
เนื่องจากมีคู่แข่งขันเพียงไม่กี่ราย ส่วนใหญ่จะเน้นการส่งเสริมการขาย ณ
จุดขายในช่วงเทศกาลต่างๆ เช่น ตรุษจีน หรือ สาร์ทจีน ซึ่งเป็นช่วงที่ผลไม้กระป๋องขายดี
เพราะสำหรับใช้ในพิธีไหว้ หรือการจัดรายการแถมพรีเมี่ยม เพื่อกระตุ้นการบริโภคเป็นระยะๆ
อย่างไรก็ตาม ยังคงต้องรักษาสมดุลของยอดขายและสต็อกให้เพียงพอต่อการจำหน่ายทั้งปี
บริษัทมาลีฯ ยังคงเดินหน้าเป็นผู้จัดจำหน่ายผลไม้กระป๋องแต่ผู้เดียวในเซเว่น อีเลฟเว่น
มีการนำผลิตภัณฑ์แบรนด์เฟิร์สช้อยส์เข้าไปจำหน่ายในเซเว่นอีเลฟเว่น
เพื่อเพิ่มความหลากหลายของสินค้า
และเป็นทางเลือกในการบริโภคให้กับผู้บริโภคที่มองหาสินค้าในราคาที่คุ้มค่าเมื่อเทียบกับคุณภาพ
และมีการออกสินค้าใหม่ จำหน่ายเฉพาะที่เซเว่นอีเลฟเว่น เท่านั้น คือ กลุ่มขนมไทยและของหวาน
ในรูปแบบซองและถ้วย ภายใต้แบรนด์ เลอรส ได้แก่ เต้าทึงในน้ำลำไย
ลูกตาลผสมถั่วแดงในน้ำเชื่อมเข้มข้นกลิ่นใบเตย แกงบวดเผือก แกงบวดฟักทอง และถั่วดำในน้ำกะทิ
ในราคาเพียงถ้วย/ ซอง ละ 20 บาท สามารถเก็บได้นานถึง 1 ปีโดยไม่ต้องแช่เย็น
ด้วยรสชาติแบบต้นตำรับ ทำให้ผู้บริโภคได้อร่อยกับขนมหวานไทย รับประทานได้ทันที
เพิ่มความสะดวกในการพกพา และรับประทาน นอกจากนี้
ทางมาลียังมีการประชาสัมพันธ์ผลิตภัณฑ์ผ่านรายการโทรทัศน์ เพื่อสร้างสรรค์เมนูคาวหวานใหม่ๆ
เพิ่มการบริโภคผลไม้กระป๋องให้หลากหลายขึ้น แทนการบริโภคตามเทศกาลไหว้เจ้า
หรือโต๊ะจีนเท่านั้น

ตำแหน่งของบริษัทในอุตสาหกรรม

ตลาดผลไม้กระป๋อง จะมีแบรนด์มาลีเป็นผู้นำตลาด และเป็นผู้กระตุ้นตลาดให้เติบโต
ภายใต้การออกสินค้าใหม่
ที่ตอบสนองต่อไลฟ์สไตล์ที่เปลี่ยนไปของผู้บริโภคที่มองหาความสะดวกมากขึ้น และจัดโปรโมชั่น
ส่งเสริมการขายต่างๆ เพื่อกระตุ้นความต้องการเป็นระยะๆ
โดยเฉพาะในช่วงขึ้นฤดูกาลใหม่ของผลไม้
เพื่อให้สินค้าในฤดูกาลใหม่สามารถจำหน่ายได้ในทันทีไม่ล้นข้ามปี

ส่วนแบ่งทางการตลาดผลไม้กระป๋อง

  ----------------------------------- -----------------------------------
  บริษัท                                ส่วนแบ่งการตลาด

  Malee                               42%

  UFC                                 35%

  First Choice                        9%

  House Brand                         7%

  นกพิราบ                              4%

  อื่นๆ                                 3%
  ----------------------------------- -----------------------------------

กลุ่มธุรกิจเครื่องดื่มธัญญาหาร

แนวโน้มความต้องการเครื่องดื่มเพื่อสุขภาพยังคงเติบโตอย่างต่อเนื่อง
ผู้บริโภคมีข้อมูลมากขึ้นในเครื่องดื่มที่บริโภคทั้งจากการอ่านฉลาก หรือค้นหาข้อมูลทางอินเตอร์เน็ต
และผู้บริโภคเองก็มีความรู้ความเข้าใจในเรื่องสารก่อภูมิแพ้ต่างๆ จากความก้าวหน้าทางการแพทย์
และตามกฏประกาศใหม่ขององค์การอาหารและยาที่กำหนดให้ต้องระบุคำเตือนเรื่องส่วนประกอบในเครื่องดื่มที่อาจทำให้เกิดอาการแพ้ต่างๆ
โดยเครื่องดื่มธัญญาหารก็ถือเป็นทางเลือกหนึ่งสำหรับผู้ที่มีแพ้แลคโตสในนม หรือแพ้กลูเตน
จึงมีความปลอดภัยในการบริโภคสูง และได้รับความนิยมในการดื่มมากขึ้นเรื่อยๆ
ทั้งจากกระแสการบริโภคอาหารชีวจิต หรือการบริโภคอาหารเจ
ถึงแม้ว่ามูลค่าตลาดปัจจุบันจะไม่ใหญ่นักอยู่ที่ประมาณ 2,500 ล้านบาท แต่ก็มีอัตราการเติบโตสูงถึง
15% ในปี 2557 ทั้งคู่แข่งจากเซ็กเม้นต์อื่นก็หันมาพัฒนาสินค้าในตลาดเครื่องดื่มธัญญาหาร
และคู่แข่งที่อยู่ในตลาดเครื่องดื่มธัญญาหารอยู่แล้วต่างก็ทยอยออกทั้งสินค้าใหม่ ขนาดบรรจุใหม่
และทุ่มงบประมาณในการโฆษณา ประชาสัมพันธ์ผลิตภัณฑ์ เพื่อกระตุ้นการบริโภคเครื่องดื่มธัญญาหาร
และในช่วงครึ่งปีหลังของปี 2557
ตลาดเครื่องดื่มธัญญาหารมีปัจจัยหนุนจากฤดูกาลขายของสินค้าในเทศกาลสำคัญ อาทิ เทศกาลกินเจ
ก็ช่วยทำให้ตลาดเครื่องดื่มธัญญาหาร ยังคงรักษาการเติบโตได้ดีในปีที่ผ่านมา
ปัจจุบันคู่แข่งหลักในตลาดเครื่องดื่มธัญญาหาร ได้แก่ V-fit, Profit และ ดัชมิลล์ เป็นต้น

บริษัท ฯ สามารถผลักดันการเติบโตของยอดขายในกลุ่มเครื่องดื่มธัญญาหารในปี 2557 สูงถึง 70%
เนื่องมาจาก การเปิดตัวสินค้าใหม่ ภายใต้แบรนด์ มาลี นิวเทรียนท์
และสามารถนำสินค้าเข้าจำหน่ายในเซเว่นอีเลฟเว่นได้ เครื่องดื่มธัญญาหาร มาลี นิวเทรียนท์
สำหรับมื้อเช้าในทุกวัน ซึ่งให้คุณค่าทางสารอาหารที่ร่างกายต้องการครบในกล่องเดียว ทั้งวิตามินเอ
อี บี 1, บี 2, , บี6, บี 12 สูง มีด้วยกันถึง 3 รสชาติใหม่ให้เลือกสุขภาพดี ในขนาด 330
มิลลิลิตร ได้แก่ เครื่องดื่มน้ำนมข้าวโพด, เครื่องดื่มธัญญาหารน้ำนมข้าวสีนิลผสมงาดำ และ
เครื่องดื่มธัญญาหารน้ำนมข้าวโอ๊ตผสมลูกเดือย ในราคาเพียงกล่องละ 20 บาท
โดยเริ่มวางจำหน่ายในช่วงเทศกาลกินเจ จึงได้รับการตอบรับจากผู้บริโภคเป็นอย่างดี นอกจากนี้
ยังมี น้ำนมข้าวโพดหวานพาสเจอร์ไรส์ มาลี นิวเทรียนท์ ขนาด 230 มล. มีไขมันต่ำ
อุดมด้วยวิตามินอี และเอ จำหน่ายในราคาขวดละ 16 บาท
สำหรับผู้บริโภคที่ชื่นชอบรสชาติหอมหวานแบบข้าวโพดสด

กลุ่มธุรกิจนมยูเอชที และนมพาสเจอร์ไรส์

ตลาดนมพร้อมดื่มทั้งยูเอชทีและพาสเจอร์ไรส์เติบโตได้ด้วยเทรนด์ใส่ใจในสุขภาพที่ยังคงมีอยู่ต่อเนื่องมาหลายปี
รวมทั้งอัตราการบริโภคนมภายในประเทศยังมีค่าเฉลี่ยอยู่ที่ 14 ลิตร/คน/ปี
ซึ่งยังมีช่องว่างการขยายตัวอีกมากเมื่อเทียบกับอัตราการดื่มนมในภูมิภาคอาเซียน เฉลี่ยอยู่ที่ 60
ลิตร/คน/ปี หรือทั่วโลกเฉลี่ย 103.9 ลิตร/คน/ปี ในปี 2557
คู่แข่งขันในตลาดนมพร้อมดื่มต่างก็เร่งการออกผลิตภัณฑ์ใหม่ทั้งในกลุ่มนมพรีเมี่ยม และนมรสชาติใหม่ๆ
เพื่อสนองตอบความต้องการของผู้บริโภค เน้นการขยายตลาดผ่านการพัฒนาสินค้าใหม่ควบคู่
ไปกับการขยายและพัฒนาช่องทางการจำหน่าย เน้นการขายตรง
รวมทั้งการพัฒนารูปแบบใหม่ในการเข้าถึงผู้บริโภค เช่น การเปิดคีออสก์
ที่เน้นการจำหน่ายอาหารเช้าง่าย ๆ คู่กับผลิตภัณฑ์นม เพื่อให้สินค้าเข้าถึงผู้บริโภคได้มากขึ้น
มีการทำกิจกรรมการตลาดและส่งเสริมการขายในปีนี้ เพื่อตอกย้ำแบรนด์
สร้างการรับรู้สู่ผู้บริโภคอย่างสม่ำเสมอ กระตุ้นการบริโภค และเพื่อสร้างความแข็งแกร่งของแบรนด์
หลายๆ องค์กร จึงหันมากระตุ้นให้คนไทยดื่มนมเพื่อสุขภาพมากขึ้นโดยเน้นให้ความรู้
และกระตุ้นการสร้างนิสัยรักการดื่มนมในทุกเพศทุกวัย
ทำให้ประเทศไทยเป็นตลาดที่มีศักยภาพในการเติบโตสูงมากในเอเชีย
เนื่องจากการศึกษาที่สูงขึ้นและกระแสรักสุขภาพก็กระจายออกไปสู่ทุกชุมชน ทุกชั้นทางสังคมเช่นกัน
สำหรับตลาดนมพร้อมดื่มมีมูลค่ารวมประมาณ 56,000 ล้านบาท เติบโตประมาณ 3%
และมีแนวโน้มการเติบโตอย่างต่อเนื่อง เนื่องมาจากแต่ละแบรนด์ในตลาด
พยายามเพิ่มความหลากหลายของรสชาติมีการเปิดตัวของนมในกลุ่มพรีเมี่ยม
การขยายช่องทางการจำหน่าย และมุ่งเน้นกิจกรรมทางการตลาดเพิ่มมากขึ้น
รวมถึงการสื่อสารการตลาดแบบครบวงจร
ปัจจุบันคนไทยมีการใส่ใจให้ความสำคัญกับการดูแลรักษาสุขภาพของตนเอง
และมีการกระตุ้นการบริโภคนมทั้งจากภาครัฐและภาคเอกชน

ตลาดเครื่องดื่มประเภทนมพร้อมดื่ม เป็นตลาดที่ถูกควบคุมราคาโดยรัฐบาล
แบ่งออกได้หลากหลายประเภทตามวัตถุดิบที่ใช้ผลิต และกระบวนการผลิตหลักๆ คือ

-   นมพร้อมดื่มยูเอชที มีสัดส่วนของตลาดประมาณ 29% ของตลาดรวม (ที่มา:Nielsen,
    ธค. 2557) โดยรสจืดมีสัดส่วนการจำหน่ายสูงสุดมากกว่า 50% เมื่อเทียบกับรสชาติอื่นๆ
    และสามารถแบ่งตลาดออกได้เป็น

  นมยูเอชทีสำหรับครอบครัว สำหรับผู้ใหญ่ และสำหรับเด็ก มีการเติบโตอย่างต่อเนื่องที่ 3%

-   นมพาสเจอร์ไรส์ มีสัดส่วนของตลาดประมาณ 12% ของตลาดรวม (ที่มา:Nielsen,
    ธค. 2557) และเติบโตที่ 10%

-   นมเปรี้ยวพร้อมดื่ม มีสัดส่วนของตลาดประมาณ 22% ของตลาดรวม (ที่มา:Nielsen,
    ธค. 2557) และเติบโตที่ 8%

-   นมถั่วเหลือง มีสัดส่วนของตลาดประมาณ 27% ของตลาดรวม (ที่มา:Nielsen, ธค. 2557)
    และเติบโตที่ 7%

-   เครื่องดื่มธัญพืช มีสัดส่วนของตลาดประมาณ 5% ของตลาดรวม (ที่มา:Nielsen,
    ธค. 2557) และเติบโตที่ 15%

-   นมสำหรับผู้ใหญ่ มีสัดส่วนของตลาดประมาณ 5% ของตลาดรวม (ที่มา:Nielsen,
    ธค. 2557) และเติบโตที่ 3%

ในปี 2557 ที่ผ่านมา ต้นทุนน้ำนมดิบได้ปรับตัวสูงขึ้นมาตลอดทั้งปี
ส่งผลให้ผู้ประกอบการต้องเผชิญกับภาระต้นทุนวัตถุดิบที่สูง
รวมถึงสภาพการแข่งขันในตลาดนมพร้อมดื่มก็ค่อนข้างรุนแรง
ด้วยการกระตุ้นการบริโภคนมพร้อมดื่มให้เพิ่มมากขึ้น
ซึ่งเป็นหนทางหนึ่งในการขยายตลาดนมพร้อมดื่มให้เติบโต แบรนด์หลักๆ
มีการโฆษณาประชาสัมพันธ์อย่างต่อเนื่องด้วยการใช้พรีเซ็นเตอร์ที่มีชื่อเสียง ซื้อดิสเพลย์ต่างๆ
ตามห้าง และจัดรายการส่งเสริมการขายทั้งลดราคาและแถมของแถมอย่างต่อเนื่อง
เพื่อรักษาความเป็นผู้นำตลาดและส่วนแบ่งทางการตลาดไว้
จึงส่งผลกระทบต่อความสามารถในการแข่งขันของแบรนด์เล็กๆ
ในตลาดที่ต้องจำหน่ายตามราคากำหนดของรัฐ และแบกภาระต้นทุนน้ำนมดิบที่สูง
แต่อย่างไรก็ตามในปี 2557 ทางบริษัท ได้ตั้งเป้าหมายการเติบโตทั้งนมยูเอชทีและนมพาสเจอร์ไรส์
ตราฟาร์มโชคชัย ด้วยการขยายฐานผู้บริโภค บริษัทได้ปรับกลยุทธ์ทางการตลาดใหม่
เน้นการเติบโตในร้านค้าท้องถิ่น
และเน้นการกระจายสินค้าสู่ร้านค้าขนาดเล็กที่มีค่าใช้จ่ายทางการขายที่ต่ำกว่า เพื่อเพิ่มการบริโภค
และเป็นอีกหนึ่งทางเลือกในการบริโภค ด้วยรสชาติที่ดี ผลิตจากนมโคแท้ 100% และราคาแข่งขันได้
รวมถึงนำเสนอสินค้ารสชาติใหม่ๆ ใน กลุ่มนม

ยูเอชที ตราฟาร์มโชคชัย ได้แก่ ผลิตภัณฑ์นมกลิ่นกล้วย ยูเอชที ขนาด 200 มล.
เครื่องดื่มมอลต์สกัด รสช็อคโกแลต กลิ่นกล้วย ยูเอชที ขนาด 200 มล. เครื่องดื่มมอลต์สกัดรสนม
กลิ่นไวท์ช็อคโกแลต ยูเอชที ขนาด 200 มล. นมพร่องมันเนย ยูเอชที ขนาด 200 มล.
และนมยูเอชที รสจืด ขนาด 1000 มล. ผลิตจากนมโคสดแท้
อุดมไปด้วยประโยชน์จากแคลเซียมสูงที่จำเป็นต่อกระดูก และฟัน ทั้งยังมีวิตามิน บี 1, บี 2, บี 6,
บี 12 สูง ที่มีส่วนช่วยในการทำงานของระบบประสาทและสมอง
เพื่อเพิ่มความหลากหลายให้กับสินค้า เจาะกลุ่มผู้บริโภครายใหม่ๆ
และกระตุ้นการบริโภคนมให้เพิ่มมากขึ้น และถี่ขึ้น นอกจากนั้นบริษัทฯ
ยังมุ่งเน้นกระจายสินค้าให้หาซื้อได้ง่ายขึ้น เน้นการขยายช่องทางการจัดจำหน่าย ของนมยูเอชที
และนมพาสเจอร์ไรส์ในช่องทางใหม่ๆ เพื่อให้เข้าถึงกลุ่มผู้บริโภคโดยตรง

2.3 การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์

การผลิต บริษัทมี โรงงาน 1 โรงงาน

เลขที่ 26/1 ถนนทางเข้าอำเภอสามพราน ต. ยายชา อ. สามพราน จ. นครปฐม

เนื้อที่รวม 36 ไร่

วัตถุประสงค์: เพื่อผลิตผลไม้บรรจุกระป๋อง น้ำผลไม้ น้ำผักผลไม้และเครื่องดื่มบรรจุกระป๋อง กล่อง
UHT และ

ขวด PET น้ำสับปะรดเข้มข้น

ในด้านการผลิตบริษัทไม่มีการพึ่งพาวัตถุดิบจากแหล่งใดแหล่งหนึ่งจนกระทบต่อการดำเนินธุรกิจของบริษัท
ทั้งในด้านวัตถุดิบน้ำผลไม้ที่ใช้ในการผลิต อย่างไรก็ตามในด้านของบรรจุภัณฑ์ที่ใช้ในการผลิต
บริษัทได้ใช้บรรจุภัณฑ์ของบริษัท Tetra Pak (ประเทศไทย) จำกัด
โดยเป็นผู้จัดหาบรรจุภัณฑ์ประเภทกล่องยูเอชทีให้กับบริษัท

กำลังการผลิต (ต่อปี)

+-------------------------------------------+--------------------------+
| ประเภทผลิตภัณฑ์                              | กำลังการผลิต ปี 2557        |
+-------------------------------------------+--------------------------+
| เครื่อง                                     | 300,000,000              |
| ดื่มบรรจุกระป๋องขวดและกล่อง (กำลังการผลิต – ลิตร) |                          |
+-------------------------------------------+--------------------------+

ผลกระทบต่อสิ่งแวดล้อม

บริษัทฯ ตระหนักถึงความสำคัญของสิ่งแวดล้อม โดยมีระบบบำบัดน้ำเสียขนาดใหญ่ที่มีประสิทธิภาพ
และ ได้รับรางวัลโรงงานดีเด่นด้านสิ่งแวดล้อมประจำปี 2537 2538 และ 2540
รวมทั้งรางวัลโรงงานพิทักษ์สิ่งแวดล้อมทางน้ำดีเด่นประจำปี 2537 อีกด้วย นอกจากนี้ได้
รางวัลชนะเลิศ Thailand Energy Awards 2551 จาก กระทรวงพลังงาน
ประเภทโครงการพลังงานหมุนเวียนที่ไม่เชื่อมโยงกับระบบสายส่งไฟฟ้า (Off-Grid)
ของกรมพัฒนาพลังงานทดแทนและอนุรักษ์พลังาน (พพ.) กระทรวงพลังงาน
จากโครงการการพัฒนาระบบก๊าซชีวภาพแบบ UASB (Pond Type)
ซึ่งผลิตจากกระบวนการน้ำเสียและเศษพืชผลเกษตร ช่วยประหยัดค่าพลังงานจากน้ำมันเตา
ได้รับเกียรติจากท่านรัฐมนตรีว่าการกระทรวงพลังงาน เป็นประธานมอบรางวัล ณ
สถาบันวิจัยจุฬาภรณ์ ในปีเดียวกันบริษัทก็ได้รับรางวัลรองชนะเลิศ Asean Energy Awards 2551
อีก

รางวัลยอดเยี่ยมประเภทอาหารจากพืช จากกรมโรงงานอุตสาหกรรม
ในการเข้าร่วมโครงการที่เพิ่มคุณค่าและพัฒนาเทคโนโลยีการจัดการของเสียภายในโรงงานอุตสาหกรรมอาหารจากพืช
ประจำปี 2554

ปัจจุบันบริษัทไม่มีข้อเรียกร้องในด้านผลกระทบสิ่งแวดล้อม
จากชุมชนใกล้เคียงกับโรงงานผลิตของบริษัท

3. ปัจจัยความเสี่ยง

3.1. ความเสี่ยงจากความผันผวนของราคาวัตถุดิบ

ปัจจุบันสภาพภูมิอากาศของโลกและของประเทศไทยเปลี่ยนแปลงผันผวนไปจากเดิมมาก
ทำให้ผลผลิตที่ใช้เป็นวัตถุดิบหลากหลายชนิดมีปริมาณไม่แน่นอน
และมีความเสี่ยงความผันผวนของราคาวัตถุดิบในแต่ละปี บริษัทฯ
ได้มีการวางแผนการจัดการล่วงหน้า โดยให้ความสำคัญกับเกษตรกร
และซัพพลายเออร์ของวัตถุดิบทั่วโลก
เพื่อให้ได้วัตถุดิบในปริมาณที่เพียงพอกับความต้องการใช้และได้ราคาที่เหมาะสม
ไม่ว่าจะเป็นการหาแหล่งวัตถุดิบใหม่ๆ ที่มีคุณภาพดีเพิ่มขึ้น การสั่งซื้อสินค้าล่วงหน้า ฯลฯ

3.2. ความเสี่ยงทางด้านการแข่งขัน

การแข่งขันในอุตสาหกรรมเครื่องดื่มในปัจจุบันมีค่อนข้างมาก
โดยผู้ผลิตรายใหญ่หลายรายมีการใช้กลยุทธ์ทางด้านราคาเป็นเครื่องมือในการแข่งขัน อย่างไรก็ตาม
บริษัทฯ มีนโยบายแข่งขันทางด้านคุณภาพสินค้าและการสร้างภาพลักษณ์ ในรูปแบบการโฆษณา
ประชาสัมพันธ์ และการจัดกิจกรรมการตลาดรูปแบบต่างๆ โดยไม่เน้นการตัดราคา
ซึ่งนอกจากการแข่งขันกันภายในประเทศแล้ว
ปัจจุบันด้วยกระแสของการแข่งขันจากต่างประเทศภายใต้กรอบความตกลงของประชาคมเศรษฐกิจอาเซียน
(AEC) ยิ่งทำให้เกิดความท้าทายทางด้านการแข่งขัน ทั้งนี้
เพื่อทำให้ผลิตภัณฑ์และการบริการของบริษัทมีคุณภาพ และภาพลักษณ์ที่ดี บริษัทจึงพัฒนาผลิตภัณฑ์ใหม่ๆ
ที่ตอบสนองความต้องการในด้านการรักษาสุขภาพของผู้บริโภค เน้นการจัดกิจกรรมที่ส่งผลต่อยอดขาย
ทำการกระจายสินค้าให้ทั่วถึง เพื่อสนองตอบความต้องการของผู้บริโภคอย่างทั่วถึงและตลอดเวลา

3.3. ความเสี่ยง "ระบบห้างค้าปลีกสมัยใหม่"

กลุ่มซุปเปอร์มาร์เก็ต ดิสเคาน์สโตร์ และคอนวีเนี่ยนสโตร์ ที่จัดอยู่ในกลุ่มห้างค้าปลีกสมัยใหม่
มีค่าใช้จ่ายในการขายสูง และมีอำนาจต่อรองเพิ่มขึ้นเรื่อยๆ
ส่งผลให้บริษัทคู่ค้าต้องรับภาระค่าใช้จ่ายที่เพิ่มขึ้นจากการเรียกร้องส่วนลดการค้าที่สูงขึ้นของห้าง
บริษัทจึงมีการกำหนดแผนงานเพื่อสร้างความสมดุลของสัดส่วนการขายระหว่างช่องทางการค้าปลีกสมัยใหม่และการค้าปลีกแบบดั้งเดิม
(Traditional Trade) ให้เกิดความเหมาะสม
เพื่อรักษาฐานอำนาจการต่อรองไว้และไม่พึ่งพิงการเติบโตจากห้างค้าปลีกสมัยใหม่มากเกินไป
รวมทั้งควบคุมดูแลการบริหารการใช้จ่ายในแต่ละช่องทางให้เกิดประสิทธิภาพสูงสุด

3.4. ความเสี่ยงจากการพึ่งพิงลูกค้ารับจ้างผลิต

บริษัทฯ มีการทำธุรกิจบริการรับจ้างผลิตสินค้ามากว่า 20 ปี
มีการวางแผนการดำเนินงานและการกระจายความเสี่ยงด้วยการกระจายทั้งตัวลูกค้าและผลิตภัณฑ์
เพื่อสร้างความสมดุลของรายได้และความมั่นคง โดยกระจายไปในผลิตภัณฑ์หลายชนิด ได้แก่ ชา
กาแฟ น้ำผลไม้ เครื่องดื่มชนิดต่างๆ ตลอดจนผลไม้กระป๋อง บริษัทฯ
จะให้บริการแก่ลูกค้าหลากหลายรูปแบบตามที่ลูกค้าต้องการ ตั้งแต่การพัฒนาสูตร กระบวนการผลิต
จนพัฒนาสินค้าจำหน่ายได้ มีการร่วมหารือแนวทางการดำเนินงานกับคู่ค้าตลอดเวลา
เพื่อให้มีเป้าหมายและประโยชน์ร่วมกันอย่างชัดเจนในระยะยาว มีความเชื่อมั่น
และความไว้วางใจในคุณภาพของสินค้า
ประกอบกับการประสานงานอย่างใกล้ชิดระหว่างบริษัทและคู่ค้าในการพัฒนาสินค้าใหม่ๆ
อยู่ตลอดเวลา ทำให้โอกาสที่บริษัทจะสูญเสียคู่ค้าจากการยกเลิก หรือไม่ต่ออายุสัญญาน้อยลง
รวมทั้งสามารถเจรจาเพื่อให้ได้รับอัตราผลตอบแทนที่เหมาะสม

3.5. ความเสี่ยงจากอัตราแลกเปลี่ยน

เนื่องจากผลกระทบของภาวะเศรษฐกิจของโลกทำให้อัตราแลกเปลี่ยนผันผวนมาก
เพื่อลดความเสี่ยงของอัตราแลกเปลี่ยน
บริษัทฯได้บริหารความเสี่ยงโดยการควบคุมปริมาณการขายสินค้าล่วงหน้า
มีการทำสัญญาซื้ออัตราแลกเปลี่ยนล่วงหน้าไว้บางส่วน
มีการวางแผนใช้เงินสกุลต่างประเทศที่ได้จากการส่งออกไปชำระค่าวัตถุดิบและวัสดุหีบห่อที่ต้องนำเข้าจากต่างประเทศ
(Natural Hedge) นอกจากนี้ การส่งออกของบริษัทฯ
ได้เจรจาขายเป็นเงินสกุลไทยบาทเป็นส่วนใหญ่

4). ทรัพย์สินที่ใช้ในการประกอบธุรกิจ

สินทรัพย์ของบริษัทและบริษัทย่อย

+------------------------------------------+--------------+-----------+
| ประเภท / ลักษณะทรัพย์สิน                     | ลักษณะกรรมสิทธิ์ | มูลค่า      |
|                                          |              |           |
|                                          |              | (ล้านบาท)  |
+------------------------------------------+--------------+-----------+
| 1. ที่ดิน พร้อมสิ่งปลูกสร้าง                     | เป็นเจ้าของ    | 500.2     |
+------------------------------------------+--------------+-----------+
| 2. เครื่องจักรและอุปกรณ์                      | เป็นเจ้าของ    | 252.0     |
+------------------------------------------+--------------+-----------+
| 3. อื่นๆ (ยานพาหนะ อุปกรณ์สำนักงาน            | เป็นเจ้าของ    | 380.5     |
| และงานระหว่างก่อสร้าง)                      |              |           |
+------------------------------------------+--------------+-----------+

หมายเหตุ :

1. ที่ดิน อาคารและเครื่องจักร
ส่วนใหญ่ได้จำนองกับสถาบันการเงินเพื่อค้ำประกันวงเงินสินเชื่อของบริษัทฯ

2.ในเดือนธันวาคม 2557
บริษัทและบริษัทย่อยได้ให้ผู้ประเมินราคาอิสระทำการประเมินราคาที่ดินใหม่
ภายใต้หลักเกณฑ์ที่ระบุไว้ในนโยบายบัญชีเกี่ยวกับการตีราคาใหม่

3. ในปลายปี 2557
กลุ่มบริษัทได้เปลี่ยนแปลงนโยบายการบัญชีเกี่ยวกับการแสดงมูลค่าอาคารและเครื่องจักรจากวิธีบันทึกมูลค่าราคาตีใหม่เป็นราคาทุน
ผลกระทบจากการเปลี่ยนแปลงนโยบายการบัญชี
โดยการบัญชีได้ถูกเปิดเผยไว้ในหมายเหตุประกอบงบการเงินข้อ 4

ที่ดิน - รอการพัฒนาในอนาคต

ในปี 2557 ได้ซื้อที่ดินที่เพิ่มข้างโรงงาน อ.สามพราน จ.นครปฐม จำนวน 4-1-04 ไร่

ทรัพย์สินที่ไม่มีตัวตน

-   ทรัพย์สินที่ไม่มีตัวตนที่สำคัญ ได้แก่ เครื่องหมายการค้าของบริษัท เช่น “MALEE” “FARMER”
    และ “FIRST CHOICE” ซึ่งได้จดทะเบียนทั้งในและต่างประเทศ

-   ทรัพย์สินที่ไม่มีตัวตนตามงบการเงิน ณ 31 ธันวาคม 2557 ได้แก่
    โปรแกรมคอมพิวเตอร์ที่อยู่ระหว่างการพัฒนา

    นโยบายการลงทุนในบริษัทย่อยและบริษัทร่วม

1.  บริษัทได้ลงทุนในหุ้นสามัญของบริษัท มาลี เอ็นเตอร์ไพรส์ จำกัดในอัตราร้อยละ 99.99
    ของทุนจดทะเบียน เป็นจำนวนเงิน 100 ล้านบาท จำนวน 10,000,000 หุ้น หุ้นละ 10 บาท
    บริษัท มาลี เอ็นเตอร์ไพรส์ จำกัด บริษัทแห่งนี้เป็นผู้จำหน่ายผลิตภัณฑ์
    น้ำผลไม้ยูเอชทีและพาสเจอร์ไรส์ นมยูเอชทีและพาสเจอร์ไรสและผลิตภัณฑ์เครื่องดื่ม,
    ผลไม้กระป๋อง

2.  บริษัทได้ลงทุนในหุ้นสามัญของบริษัท อะกริ ซอล จำกัด ในอัตราร้อยละ 99.99
    ของทุนจดทะเบียน เป็นจำนวนเงิน 145 ล้านบาท จำนวน 14,500,000 หุ้น หุ้นละ 10 บาท
    บริษัท อะกริ ซอล จำกัด
    จัดตั้งเพื่อดำเนินธุรกิจด้านเกษตรอุตสาหกรรมแบบครบวงจรและเป็นมิตรกับสิ่งแวดล้อม

3.  บริษัทได้ลงทุนในหุ้นสามัญของบริษัท ไพร์ม อะกริโค จำกัด ในอัตราร้อยละ 100
    และได้เปลี่ยนชื่อเป็นบริษัท มาลี ฮาเวสท์ จำกัด เพื่อดำเนินธุรกิจลงทุนในธุรกิจอื่นๆ เช่น
    ธุรกิจการเกษตรโดยปัจจุบันได้เข้าลงทุนบริษัท ล้านช้าง ฟาร์ม จำกัด ในสัดส่วนร้อยละ 70

5) ข้อพิพาททางกฎหมาย

ณ สิ้นปี 2557 บริษัทมิได้ถูกฟ้อง
หรือมีคดีความที่มีผลกระทบต่อการดำเนินธุรกิจของบริษัทหรือบริษัทย่อยอย่างมีนัยสำคัญ

6) ข้อมูลทั่วไปและข้อมูลสำคัญอื่น

บริษัท มาลีสามพราน จำกัด (มหาชน) เลขทะเบียน 0107535000079

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5800 (15 สาย) โทรสาร +66(2)-992-5850 (สำนักงานกลาง),
+66(2)-992-5817-9

(ฝ่ายต่างประเทศ) เวปไซต์: http://www.malee.co.th

ที่ตั้งโรงงานผลิต 26/1 ถนนสามพราน อ.สามพราน จ.นครปฐม 73110

ผู้ประสานงาน : ณหฤทัย เชื้อฉลาด โทร. +66(2)-992-5800 ต่อ 4010, E-mail:
naharuthai_chu@malee.co.th

ผู้ผลิตและจำหน่ายผลิตภัณฑ์ น้ำผลไม้ยูเอชทีและพาสเจอร์ไรส์ นมยูเอชทีและพาสเจอร์ไรส์
และผลิตภัณฑ์เครื่องดื่ม ผลไม้กระป๋อง ข้าวโพดหวานบรรจุกระป๋อง สับปะรดกระป๋อง
น้ำสับปะรดเข้มข้น

จำนวนและชนิดหุ้นที่ออกจำหน่าย 140,000,000 หุ้น เป็นหุ้นสามัญ มูลค่าหุ้นละ 1 บาท

บริษัทย่อย

บริษัท มาลีเอ็นเตอร์ไพรส์ จำกัด เลขทะเบียน 1105535109621

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5821-32 , โทรสาร +66(2)-992-5833 (สำนักงานกลาง),
+66(2)-992-5834-5

(ฝ่ายจัดจำหน่ายในประเทศ)

เวปไซต์: http://www.malee.co.th

ผู้จำหน่ายผลิตภัณฑ์ น้ำผลไม้ยูเอชที และพาสเจอร์ไรส์ นมยูเอชทีและพาสเจอร์ไรส์
และผลิตภัณฑ์เครื่องดื่ม ผลไม้กระป๋อง

จำนวนและชนิดหุ้นที่ออกจำหน่าย หุ้นสามัญ 10,000,000 หุ้น มูลค่าหุ้นละ 10 บาท

จำนวนหุ้นที่บริษัทฯ ถือ 9,998,800 (99.99%)

บริษัท อะกริ ซอล จำกัด เลขทะเบียน 0135551007374

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5800-14 โทรสาร +66(2)-992-5819 (ฝ่ายต่างประเทศ)

เวปไซต์: http://www.malee.co.th

โรงงานและสำนักงานสาขาเลขที่ 110 หมู่ที่ 9 ถนน ร.พ.ช. สายบ้านแพง-ท่าลาด ต. บ้านแพง
อ. บ้านแพง

จ. นครพนม 48140

โทรศัพท์ +66(2)-551-9088 , +66(42)-551-128 โทรสาร +66(2)-551-9087 ต่อ 11

ธุรกิจด้านเกษตรอุตสาหกรรมแบบครบวงจรและเป็นมิตรกับสิ่งแวดล้อม

จำนวนและชนิดหุ้นที่ออกจำหน่าย หุ้นสามัญ 14,500,000 หุ้น มูลค่าหุ้นละ 10 บาท

จำนวนหุ้นที่บริษัทถือ 14,499,994 หุ้น (99.99%)

บริษัท มาลี ฮาเวสท์ จำกัด เลขทะเบียน 0135556014948

(เดิมชื่อ บริษัท ไพร์ม อะกริโค จำกัด)

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5800 (15 สาย )

ธุรกิจลงทุนในธุรกิจอื่นๆ เช่น ธุรกิจการเกษตร โดยปัจจุบันได้เข้าลงทุนบริษัท ล้านช้าง ฟาร์ม
จำกัด ในสัดส่วนร้อยละ 70

จำนวนและชนิดหุ้นที่ออกจำหน่าย หุ้นสามัญ 400,000 หุ้น มูลค่าหุ้นละ 100 บาท

จำนวนหุ้นที่บริษัทถือ 400,000 หุ้น (100%)

บุคคลอ้างอิง

นายทะเบียนหลักทรัพย์

บริษัท ศูนย์รับฝากหลักทรัพย์ (ประเทศไทย) จำกัด

อาคารตลาดหลักทรัพย์แห่งประเทศไทย ชั้น 4 62 ถนนรัชดาภิเษก แขวงคลองเตย เขตคลองเตย
กรุงเทพฯ 10110

โทรศัพท์ +66(2)-229-2800, +66(2)-654-5599

ผู้สอบบัญชี

นางเกษรี ณรงค์เดช ผู้สอบบัญชีรับอนุญาตเลขที่ 76

นางณัฐสรัคร์ สโรชนันท์จีน ผู้สอบบัญชีรับอนุญาตเลขที่ 4563 (ตรวจตั้งแต่ปี 2554 – 2557 จำนวน
4 ปี)นายชัยยุทธ อังศุวิทยา ผู้สอบบัญชีรับอนุญาตเลขที่ 3885 (ตรวจตั้งแต่ปี 2554 – 2557
จำนวน 4 ปี)

สำนักงาน เอ.เอ็ม.ที. แอสโซซิเอท (ตรวจตั้งแต่ปี 2554 – 2557 จำนวน 4 ปี)

491/27 สีลมพลาซ่า ถนนสีลม บางรัก กรุงเทพฯ 10500 โทรศัพท์ : +66(2)-234-1676

ที่ปรึกษากฎหมาย

บริษัท สำนักงานกฎหมายบรรจงแอนด์วิทยา จำกัด

เลขที่ 33/35, 33/39-40 อาคารวอลล์สตรีททาวเวอร์ ชั้น 9

ถนนสุรวงศ์ แขวงสุริยวงศ์ เขตบางรัก กรุงเทพมหานคร 10500

โทร: +66(2)-236-2334 หรือ +66(2)-233-1666 ต่อ 3910-1 

โทรสาร: +66(2)-236-3916

อีเมล: bcvidhya@bcvidhya.com

ผู้ประสานงาน

นางสาวณหฤทัย เชื้อฉลาด

โทร. +66(2)-992-5800 ต่อ 4010

E-mail: naharuthai_chu@malee.co.th